Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 62/06)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„RADICCHIO DI VERONA“

EU št.: PGI-IT-0670-AM01 – 30. junij 2021

ZOP ( ) ZGO (X)

1. Skupina vložnikov in pravni interes

Consorzio per la tutela e la valorizzazione del Radicchio di Verona I.G.P. (Združenje za zaščito in promocijo ZGO „Radicchio di Verona“) Via Sommacampagna, 63/H 37137 VERONA – VR (Italija) E-naslov: consorzio@radicchiodiverona.it Potrjen E-naslov: consorzioradicchio@legalmail.it

Consorzio per la tutella e la valorizzazione del Radicchio di Verona I.G.P. ima pravico vložiti zahtevek za spremembo v skladu s členom 13(1) odloka ministrstva za kmetijstvo, prehrano in gozdarstvo št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☐ Geografsko območje

☐ Dokazilo o poreklu

☒ Metoda proizvodnje

☐ Povezava

☒ Označevanje

☒ Drugo: podatki o nadzornem organu

4. Vrsta sprememb

☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu tretjim pododstavkom člena 53(2) Uredbe (EU) št. 1151/2012.

☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

— Lastnosti proizvoda: prvi stavek petega odstavka člena 2 specifikacije proizvoda: glave sorte „tipo precoce“ [zgodnja sorta] tehtajo 150–350 gramov vsaka, glave sorte „tipo tardivo“ [pozna sorta] pa tehtajo 100–300 gramov vsaka; je bil spremenjen tako: glave sorte „tipo precoce“ [zgodnja sorta] tehtajo 150–350 gramov vsaka, glava sorte „tipo tardivo“ [pozna sorta] pa tehtajo 50–300 gramov vsaka; Podnebne spremembe postopoma silijo pridelovalce radiča z ZGO „Radicchio di Verona“ – predvsem pri pridelavi sorte tipo tardivo – v pridelavo radiča iz starih klonskih linij, ki so se izkazale za bolj prilagodljive novim podnebnim razmeram na proizvodnem območju. Čeprav je radič iz teh starih klonskih linij manjši, ima vse organoleptične lastnosti radiča z ZGO „Radicchio di Verona“. Najmanjša teža glave radiča tipo tardivo je bila zato zmanjšana na 50 gramov, da se upošteva dejstvo, da te stare klonske linije obrodijo manjši radič. Ta sprememba je bila vključena tudi v prvi stavek druge alinee točke 3.2 objavljenega enotnega dokumenta.

— Lastnosti proizvoda: drugi stavek petega odstavka in prvi stavek šestega odstavka: prodaja se z majhnim (ne več kot 4 cm dolgim), vendar vidnim delom primarne korenine, katerega premer je sorazmeren z velikostjo glave. Ko se pošlje v prodajo, mora biti radič z ZGO „Radicchio di Verona“, poleg tega, da ima zgoraj opisane lastnosti, natančno in pazljivo obrezan, glava in primarna korenina morata biti oprani in očiščeni, poleg tega mora imeti pravilno razmerje med velikostjo in dolžino glave ter majhnim delom primarne korenine, ki ostane pritrjen na glavo. sta bila spremenjena tako: sorta „tipo tardivo“ se lahko prodaja z majhnim (ne več kot 4 cm dolgim), vendar vidnim delom primarne korenine, katerega premer je sorazmeren z velikostjo glave. Ko se pošlje v prodajo, mora biti radič z ZGO „Radicchio di Verona“, poleg tega, da ima zgoraj opisane lastnosti, natančno in pazljivo obrezan, glava in primarna korenina (če je prisotna) morata biti oprani in očiščeni ter imeti mora pravilno razmerje med velikostjo in dolžino glave ter morebitnim majhnim delom primarne korenine, ki ostane pritrjen na glavo. Te spremembe so povezane z odstranitvijo zahteve za pobiranje radiča s še vedno pritrjenim delom primarne korenine (glej spremembe pri „metodi proizvodnje“). Te spremembe so bile vključene tudi v zadnji odstavek in prvi stavek predzadnjega odstavka točke 3.2 enotnega dokumenta. Na koncu člena 2 specifikacije proizvoda in točke 3.2 enotnega dokumenta je bil vstavljen nov odstavek, ki se glasi: „Radicchio di Verona“ se lahko ponudi kot sveže narezan proizvod. Dopolnitev je potrebna, da se določi, kako mora biti ponujen izdelek, pripravljen za zaužitje (glej spremembe člena 5 specifikacije proizvoda o metodi proizvodnje).

Metoda proizvodnje

— Prvi odstavek člena 5 specifikacije proizvoda: Radič z ZGO „Radicchio di Verona“ se zasadi bodisi s setvijo semen neposredno na polju bodisi s presajanjem sadik, vzgojenih v vrtnariji. Sorto „tipo precoce“ je treba posejati med 1. in 20. julijem, sorto „tipo tardivo“ pa med 21. julijem in 15. avgustom. Pri presajanju je treba sadike presaditi 20 dni po zgoraj navedenem ustreznem obdobju setve. je bil spremenjen tako: Radič z ZGO „Radicchio di Verona“ se zasadi bodisi s setvijo semen neposredno na polju bodisi s presajanjem sadik, vzgojenih v vrtnariji. Sorto „tipo precoce“ je treba posejati med 1. in 31. julijem, sorto „tipo tardivo“ pa med 21. julijem in 31. avgustom. Pri presajanju se lahko sadike presadijo do 20 dni po zgoraj navedenem ustreznem obdobju setve. Zaradi sprememb podnebnih razmer, inovacij pri vzgoji rastlin, kmetijski tehnologiji in procesih ter množične in klonske selekcije na kmetijah za namene ohranjanja semen so se obdobja setve in presajanja postopoma podaljšala, predvsem zaradi zagotovitve, da bi proizvod še naprej imel organoleptične lastnosti, ki so značilne za radič z ZGO „Radicchio di Verona“, v njegovi celotni prodajni sezoni. Popravljeno je bilo tudi obdobje za presaditev sadik, da bi se omogočila potrebna stopnja prožnosti v primeru neugodnih vremenskih razmer med presajanjem. Te spremembe so bile vključene tudi v drugi stavek prve alinee in drugi stavek druge alinee točke 3.2 enotnega dokumenta.

— Beseda „julija“ je bila črtana iz drugega odstavka člena 5. Daljše setveno obdobje ali obdobje za presaditev pomeni, da je treba spremeniti tudi obdobje za proizvodnjo semen, ker je za to, da so semena dovolj zrela za zagotovitev dobre kalivosti, treba omogočiti, da se poberejo pozneje kot v obdobju, določenem v sedanji različici (julija), predvsem za poznejše selekcije.

— Šesti odstavek člena 5: Radič „Radicchio di Verona“ sorte „tipo tardivo“ je treba pobirati tako, da se zagotovi, da radič ohrani velik del primarne korenine (vsaj 8 cm). Radič sorte „tipo precoce“ se lahko pobira od 1. oktobra, radič sorte „tipo tardivo“ pa od 15. decembra. je bil spremenjen tako: Radič „Radichhio di Verona“ sorte „tipo tardivo“ se lahko pobira s še vedno pritrjenim delom primarne korenine. Radič sorte „tipo precoce“ se lahko pobira od 15. septembra, radič sorte „tipo tardivo“ pa od 15. decembra. Te spremembe so povezane s presajanjem pri gojenju tega pridelka. Zaradi sodobnih kmetijskih tehnik gojenja, ki vključujejo manjšo uporabo fitofarmacevtskih sredstev in herbicidov, ter za zaščito svojih naložb kmetije opuščajo neposredno setev, ki jo je skoraj povsod nadomestila praksa presajanja sadik, vzgojenih v vrtnariji. Ta možnost omogoča tudi zgodnejšo proizvodnjo: ker prve faze rastnega cikla potekajo v vrtnarijah, se lahko pridelek pobere prej. Čeprav to pomaga pri optimizaciji proizvodnje, to pomeni tudi, da bi lahko korenina rastlin razvila bolj vlaknasto strukturo, ob tem pa obstaja tveganje, da ob pobiranju primarna korenina morda ne bo imela zahtevanih dimenzij, kar bi lahko bilo problematično za radič sorte tipo tardivo. Te spremembe so bile vključene tudi v drugi stavek prve alinee ter v drugi in tretji stavek druge alinee točke 3.2 enotnega dokumenta.

— Prvi stavek osmega odstavka člena 5: Pri radiču „Radichhio di Verona“ sorte „tipo tardivo“ mora temu slediti nadaljnji korak: postopek siljenja in beljenja, pri katerem se radič vodoravno zbere skupaj v kupe neposredno na polju, v polivinilastih tunelskih rastlinjakih na kmetiji ali v skladiščih. je bil spremenjen tako: Pri radiču „Radichhio di Verona“ sorte „tipo tardivo“ mora temu slediti nadaljnji korak: postopek siljenja in beljenja, pri katerem se radič zbere skupaj neposredno na polju, v polivinilastih tunelskih rastlinjakih ali v skladiščih. Zaradi razvoja tehnologije, obveznih zdravstvenih pravil in predvsem spreminjajočih se podnebnih razmer se proizvajalci po lastni izbiri ali po sili razmer odmikajo od tradicionalne metode siljenja in beljenja, pri kateri se radič zloži v kupe neposredno na polju. Siljenje radiča z zlaganjem v kupe na polju lahko v blagih zimah povzroči težave ter celo ogrozi donos in kakovost. Čeprav se tehnike siljenja in beljenja še lahko uporabljajo, niso več ključnega pomena za to, da radič pridobi hrustljavost, izrazito temno rdečo barvo in rahlo grenek okus, ki so značilni za „Radicchio di Verona“. S skrbnim nadzorovanjem svetlobe, vlažnosti in temperature na polju ali v skladišču lahko pridelovalci poustvarijo pogoje, potrebne za nadaljevanje razvoja rastline, saj se mobilizirajo rezervne snovi, ki so se nabrale v korenini, kar povzroči pretvorbo snovi v listih, s čimer se tudi zagotovi ustrezen končni proizvod – tj. proizvod, ki izpolnjuje prodajne, kakovostne in organoleptične zahteve in ustreza profilu radiča z ZGO „Radicchio di Verona“.

— Besede „če je prisotna“ so bile dodane v delu o obrezovanju primarne korenine v devetem odstavku člena 5. To je redakcijska sprememba, povezana s spremembo šestega odstavka člena 5.

— Na koncu člena 5 specifikacije proizvoda in točke 3.5 enotnega dokumenta je bil vstavljen nov odstavek, ki se glasi: Po navedenem postopku pakiranja se lahko radič z ZGO „Radicchio di Verona“ predela v sveže narezan proizvod. Ta predelava ni omejena na proizvodno območje. Zaradi te spremembe je mogoče radič z ZGO „Radicchio di Verona“ predelati v sveže narezan proizvod, saj potrošniki vedno bolj želijo kupovati priročnejše proizvode.

Pakiranje in označevanje

— Naslednji del v členu 8 specifikacije proizvoda: Radič z ZGO „Radicchio di Verona“ je treba prodajati v zapečateni embalaži, ki mora ustrezati eni od spodaj navedenih vrst, ki so v skladu z zakonodajo EU: pladnji iz kartona in/ali lesa in/ali sintetičnega materiala, košarice iz kartona in/ali lesa in/ali sintetičnega materiala, 30 × 40 cm velike embalaže iz kartona in/ali lesa in/ali sintetičnega materiala, 30 × 50 cm velike embalaže iz kartona in/ali lesa in/ali sintetičnega materiala, 40 × 60 cm velike embalaže iz kartona in/ali lesa in/ali sintetičnega materiala, mrežaste vrečke za 0,5, 1 ali 1,5 kg. Vsaka embalaža mora vsebovati samo eno plast proizvoda in mora biti zapečatena tako, da se pečat pri odpiranju prelomi. je bil spremenjen tako: Radič z ZGO „Radicchio di Verona“ je treba prodajati v ustreznih vsebnikih, primernih za živila, z največjo težo embalaže 10 kg. Vsak vsebnik mora biti zaprt s pečatom, ki ga ni mogoče ponarediti. Pri maloprodaji se lahko pečat na embalaži z neto težo več kot 2 kg prelomi, glave radiča pa odstranijo iz vsebnika in končnim potrošnikom prodajo po kosih. Proizvod za predelavo se lahko prodaja v ustreznih vsebnikih z največjo neto težo posameznega vsebnika 250 kg. Razlogi za to zahtevo, da se dovoli več svobode pri izbiri, hkrati pa spoštuje veljavna zakonodaja, so raznolike želje potrošnikov in zlasti večjih trgovcev na drobno, stalne tehnološke inovacije in uporaba novih materialov – tako pri oblikovanju in uporabi spojin, ki so biorazgradljive, primerne za kompostiranje itd. – v sektorju ravnanja s svežimi proizvodi in njihovega pakiranja v agroživilski industriji. Poleg tega zahtevano povečanje dovoljene kapacitete vsebnikov za radič za zaužitje in predelavo upravičuje potreba po zmanjšanju odpadkov ter znižanju stroškov prevoza in logistike, zlasti za proizvode, namenjene nadaljnji predelavi (sveže narezani in kuhani ohlajeni proizvodi). Zahteva, da se embalaža proizvoda, namenjenega prodaji končnim potrošnikom, zapečati, je bila dodana z namenom, da se zajamči poreklo proizvoda in da bi bilo očitno, če bi bila embalaža nedovoljeno odprta. Čeprav se zaradi dejstva, da večji trgovci na drobno zdaj uporabljajo predvsem zaboje za večkratno uporabo (IFCO, STECO itd.), zmanjšuje količina embalaže za enkratno uporabo, je zaradi tega treba tudi dodati možnost, da se pečat prelomi in se radič odstrani iz zabojev, da se končnemu potrošniku proda po kosih. Vsebnikov z radičem z ZGO „Radicchio di Verona“ za predelavo ni treba zapečatiti, ker bo proizvod, ki ga vsebujejo, nadalje predelan in nato zapakiran v skladu s pravili. Nazadnje, iz vseh zgoraj navedenih razlogov zahteva za pakiranje proizvoda v eni sami plasti ni več izvedljiva, zato je bilo treba to pravilo odstraniti. Te spremembe so bile vključene tudi v drugi stavek prvega odstavka, v seznam, ki sledi navedenemu odstavku, in v drugi odstavek točke 3.6 enotnega dokumenta.

— Izraza „teža“ in „uporabiti do“ sta bila črtana iz tretjega odstavka člena 8. V skladu z zakonodajo EU o svežem sadju in zelenjavi (kot je radič z ZGO „Radicchio di Verona“) se ne zdi potrebno, da se še naprej zahteva, da sta na označbi vedno navedena teža in rok uporabe, saj se uporaba teh podatkov razlikuje glede na vrsto embalaže na podlagi Uredbe (EU) št. 1169/2011 in njenih prilog. Te spremembe so bile vključene tudi v prvi odstavek točke 3.7 enotnega dokumenta.

— Drugi stavek četrtega odstavka člena 8: Odvisno od tega, katera od prej navedenih vrst embalaže se uporabi, je logotip, ki je prikazan spodaj z barvnimi kodami Pantone, ki jih je treba uporabiti, lahko v eni od naslednjih velikosti: — 28 mm × 21 mm, — 60 mm × 48 mm, — 105 mm × 85 mm, — 150 mm × 120 mm. je bil spremenjen tako: Logotip, ki je prikazan spodaj z barvnimi kodami Pantone, ki jih je treba uporabiti, mora biti velik vsaj 28 mm x 21 mm. Glede na grafično kompleksnost logotipa je bila sprejeta odločitev, da se črtajo različne velikosti, ki so bile določene prej, in da se določi samo najmanjša velikost, da se zagotovi njegova vidnost, zlasti ko je natisnjen na nekaterih vrstah embalaže.

Drugo

Nadzorni organ

— Člen 7 je bil nadomeščen z naslednjim: Skladnost s specifikacijo proizvoda preveri nadzorni organ v skladu s členoma 36 in 37 Uredbe Sveta (ES) št. 1151/2012. Podatki o navedenem nadzornem organu so: CSQA Certificazioni s.r.l., Via San Gaetano 74, 36016 Thiene (VI), Italija; Tel. +39 445313011; Faks +39 445313070; E-naslov: csqa@csqa.it; potrjen E-naslov: csqa@legalmail.it. Ta sprememba vsebuje posodobljeno sklicevanje na zakonodajo in imenovanje nadzornega organa, odgovornega za preverjanje.

ENOTNI DOKUMENT

„RADICCHIO DI VERONA“

EU št.: PGI-IT-0670-AM01 – 30. junij 2021

ZOP ( ) ZGO (X)

1. Ime [zop ali zgo]

„Radicchio di Verona“

2. Država članica ali tretja država

Italija

3. Opis kmetijskega proizvoda ali živila

3.1. Vrsta proizvoda

Skupina 1.6 – Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

ZGO „Radicchio di Verona“ označuje radič sorte „Rossa di Verona“, tipo precoce [zgodnja sorta] ali tipo tardivo [pozna sorta] vrste intybus iz rodu potrošnik(Cichorium) in družine košarnic (Compositae).

Rastline z ZGO „Radicchio di Verona“ imajo polne liste brez peclja z gladkimi in neprekinjenimi robovi, ki so na vrhu zaviti navznoter. Zaradi nizkih zimskih temperatur dobijo listi značilno intenzivno temno rdečo barvo in so tesno stisnjeni skupaj, kar glavi daje značilno čvrsto srčasto obliko. Osrednja listna žila je zelo izrazita in bele barve.

Obstajata sorti tipo precoce [zgodnja sorta] in tipo tardivo [pozna sorta] radiča „Radicchio di Verona“ Njune lastnosti so:

— tipo precoce: glava tehta 150–350 gramov, setev poteka od 1. do 31. julija, pobiranje se začne 15. septembra, hektarski donos končnega proizvoda ne presega 13 ton;

— tipo tardivo: glava tehta 50–300 gramov, setev poteka od 21. julija do 31. avgusta, pobiranje se začne 15. decembra, hektarski donos končnega proizvoda ne presega 11 ton; lahko se pobira s še vedno pritrjenim delom primarne korenine, pobiranju pa mora slediti nadaljnji korak: postopek siljenja in beljenja, med katerim listi pridobijo značilno hrustljavost in rahlo grenek okus.

Ko se pošlje v prodajo, mora biti radič z ZGO „Radicchio di Verona“, poleg tega, da ima zgoraj opisane lastnosti, natančno in pazljivo obrezan, glava in primarna korenina (če je prisotna) morata biti oprani in očiščeni ter imeti mora pravilno razmerje med velikostjo in dolžino glave ter morebitnim majhnim delom primarne korenine, ki ostane pritrjen na glavo. Glava mora biti čvrsta in na vrhu ozka ter rahlo elipsaste oblike z zelo jasno in odprto strukturo listnih žil. Listi so enakomerne temno rdeče barve. Glavna listna žila je povsem bela vse do korenine. Glave morajo biti nepoškodovane, zdrave (proizvodi, ki so zaradi gnitja ali kvarjenja neprimerni za uživanje, se izločijo), svežega videza, brez zajedavcev in poškodb zaradi zajedavcev, brez odvečne zunanje vlage in brez tujega vonja in/ali okusa.

Radič sorte „tipo tardivo“ se lahko prodaja z majhnim (ne več kot 4 cm dolgim), vendar vidnim delom primarne korenine, katerega premer je sorazmeren z velikostjo glave.

Radič z ZGO „Radicchio di Verona“ se lahko ponudi kot sveže narezan proizvod.

3.3. Krma (samo za proizvode živalskega izvora) in surovine (samo za predelane proizvode)

—

3.4. Posebne faze proizvodnje, ki jih je treba izvajati na opredeljenem geografskem območju

Setev/presajanje, pobiranje, siljenje in beljenje, obrezovanje in pranje morajo potekati na proizvodnem območju iz točke 4.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Radič z ZGO „Radicchio di Verona“ je treba pakirati na opredeljenem območju, ker lahko zaradi prevoza in večkratnega pretovarjanja glava postane manj čvrsta in bolj dovzetna za venenje, kar ogroža kakovost proizvoda.

Radič z ZGO „Radicchio di Verona“ je treba prodajati v ustreznih vsebnikih, primernih za živila, z največjo težo embalaže 10 kg.

Vsak vsebnik mora biti zaprt s pečatom, ki ga ni mogoče ponarediti.

Pri maloprodaji se lahko pečat na embalaži z neto težo več kot 2 kg prelomi, glave radiča pa odstranijo iz vsebnika in končnim potrošnikom prodajo po kosih.

Proizvod za predelavo se lahko prodaja v ustreznih vsebnikih z največjo neto težo posameznega vsebnika 250 kg.

Po navedenem postopku pakiranja se lahko radič z ZGO „Radicchio di Verona“ predela v sveže narezan proizvod. Ta predelava ni omejena na proizvodno območje.

3.6. Posebna pravila za označevanje proizvoda, za katerega se uporablja registrirano ime

Na embalaži morajo biti jasno in čitljivo navedeni ime, naziv podjetja in naslov izvajalca pakiranja, datum in kraj pakiranja ter vse druge informacije, ki jih zahteva nacionalna zakonodaja ali zakonodaja EU.

Logotip sestavljajo tri glave radiča „Radicchio di Verona“ skupaj s črtami in modrim trakom, ki predstavljajo veronsko areno in reko Adižo, ki odražata geografsko poreklo.

Imenu ZGO „Radicchio di Verona“ je prepovedano dodajati kakršne koli dodatne opredelitve, ki niso določene v tem enotnem dokumentu. Navedeta se lahko ime kmetije, na kateri je bil proizvod pridelan, in njena lokacija. Prav tako se lahko uporabi logotip, ki označuje podjetje.

Besede ZGO „Radicchio di Verona“ morajo biti napisane s črkami, ki so bistveno večje od črk, uporabljenih za katere koli druge informacije.

4. Jedrnata opredelitev geografskega območja

Radič z ZGO „Radicchio di Verona“ se prideluje v naslednjih občinah (vse so v italijanski deželi Veneto):

Trevenzuolo, Salizzole, Nogara, Concamarise, Sanguinetto, Cerea, Casaleone, Legnago, Minerbe, Roveredo di Guà, Cologna Veneta, Veronella, Arcole, Zimella, Isola della Scala, Bovolone, Bevilacqua, S. Pietro di Morubio, Roverchiara, Gazzo Veronese, Sorgà, Erbè, Oppeano, Isola Rizza, Albaredo d’Adige, Pressana, Villa Bartolomea, Castagnaro, Terrazzo, Boschi S. Anna, Angiari in Bonavigo v pokrajini Verona;

Asigliano Veneto, Pojana Maggiore, Noventa Vicentina, Campiglia dei Berici, Agugliaro, Sossano, Villaga, Albettone, Orgiano, Alonte, Lonigo, Barbarano Vicentino in San Germano dei Berici v pokrajini Vicenza;

Casale di Scodosia, Castelbaldo, Masi, Megliadino S. Fidenzio, Megliadino S. Vitale, Merlara, Montagnana, Ospedaletto Euganeo, Saletto, S. Margherita d’Adige, Lozzo Atestino in Urbana v pokrajini Padova.

5. Povezava z geografskim območjem

Na območju, na katerem se prideluje radič z ZGO „Radicchio di Verona“, so tla peščena, bogata z organskimi snovmi, globoka, z dobrim odvajanjem vode in rodovitna. Podnebje, ki je zlasti ugodno za pridelavo, je celinsko z zelo vročimi in soparnimi poletji ter mrzlimi in meglenimi zimami. Letni razpon temperature je širok, medtem ko je količina padavin majhna, čeprav so padavine razporejene skozi vse leto.

Posebne lastnosti, po katerih se radič z ZGO „Radicchio di Verona“ razlikuje od drugih proizvodov iz iste kategorije proizvodov, so posebno hrustljavi listi, izrazita rdeča barva in rahlo grenek okus.

Sloves radiča z ZGO „Radicchio di Verona“ je že dolgo prisoten in dobro uveljavljen. Za komercialne namene so ga začeli pridelovati na začetku 20. stoletja, čeprav ga v brolih (kuhinjskih vrtovih) pridelujejo že od poznega 18. stoletja. Omenjen je v Jaccinijevi študiji o kmetijstvu iz leta 1882 (5. zvezek, del I). Pridelovali so ga v višje ležečih ravninah v pokrajini Verona, med sadnimi drevesi in trtami. Radič „Radicchio di Verona“ je omenjen tudi v monografiji Monografia della Provincia di Verona deželnega prefekta grofa Luigija Sormana Morettija (Firence, 1911).

Giovanni Rorato v delu Cucina Veneta (1980) ta radič opisuje kot: „… cvetice na mizi. Nobenega dvoma ni, da se je dežela Veneto izkazala za idealen dom radiča, saj je tu že več stoletij zelo priljubljen pridelek, čeprav se je specializirano in selektivno gojenje začelo šele ob koncu 19. stoletja. Danes se v deželi Veneto zaradi selekcije prideluje več različnih vrst radiča: treviški rdeči radič, pisani radič Castelfranco, radič Chioggia, radič Verona, ki je prav tako rdeč, in še pisani radič Lusia iz Polesineja ….“

Sloves radiča „Radicchio di Verona“ je nesporen, kar potrjuje njegova uporaba kot ključna sestavina v številnih tradicionalnih jedeh iz dežele Veneto (omleta iz radiča, kostanjevi cappelletti v omaki iz orehov in radiča, fagottini z radičem itd.).

Njegova čvrsta glava, hrustljavi listi in edinstven rahlo grenek okus so nedvomno povezani z okoljem njegovega območja proizvodnje. Celinsko podnebje, nizke zimske temperature in peščena tla, ki so bogata z organskimi snovmi, globoka, hladna in rodovitna ter dobro odvajajo vodo, so razlogi za te organoleptične lastnosti.

Delo več generacij domačinov, pa tudi njihovo znanje in iznajdljivost ter stalno raziskovanje in uporaba tradicionalnih in specifičnih metod gojenja so prispevali k ugledu radiča „Radicchio di Verona“, ki je priznan v specifični literaturi o kmetijstvu in strokovni literaturi ter na komercialnem področju.

Sklic na objavo specifikacije

(drugi pododstavek člena 6(1) te uredbe)

Celotno besedilo specifikacije proizvoda je na voljo na spletnem mestu: http://www.politicheagricole.it/flex/cm/pages/ServeBLOB.php/L/IT/IDPagina/3335

ali:

neposredno na domači strani ministrstva za kmetijstvo, prehrano in gozdarstvo (www.politicheagricole.it), kjer izberete „Qualità“ (v zgornjem desnem kotu zaslona), nato „Prodotti DOP IGP STG“ (na levi strani zaslona) in nazadnje „Disciplinari di Produzione all’esame dell’UE“.

(1) UL L 343, 14.12.2012, str. 1.